Dôvodová správa

A. Všeobecná časť

Návrh zákona, ktorým sa mení a dopĺňa zákon č. 79/2015 Z. z. o odpadoch a o zmene a doplnení niektorých zákonov v znení neskorších predpisov predkladá na rokovanie Národnej rady Slovenskej republiky poslanec Národnej rady Slovenskej republiky Michal Sabo.
Cieľom návrhu zákona je vybudovať efektívny systém rozšírenej zodpovednosti výrobcov (RZV) tabakových výrobkov s filtrami, znižovať množstvo voľne pohodeného odpadu vznikajúceho z tabakových výrobkov s filtrami a financovať nakladanie s takto voľne pohodeným odpadom vznikajúcim z týchto výrobkov. 
Navrhuje sa prijatie režimu a vytvorenie systému RZV tabakových výrobkov s filtrami po vzore už v súčasnosti existujúceho právneho stavu týkajúceho sa RZV, avšak primerane upraveného pre potreby a požiadavky tabakových výrobkov s filtrami a odpady z nich pochádzajúce.
S ohľadom na charakter a najmä použitie tabakových výrobkov s filtrami je potrebné, aby výrobca týchto výrobkov plnil ustanovené povinnosti výlučne kolektívne, na základe zmluvy uzatvorenej s príslušnou organizáciou zodpovednosti výrobcov (OZV).
Pri určení oprávnení a povinností výrobcu tabakových výrobkov s filtrami sú podstatné už zavedené, všeobecné ustanovenia RZV - počnúc § 27 zákona o odpadoch. Avšak s ohľadom na odbornú oblasť tejto témy je nevyhnutné prijať osobitné ustanovenia, v ktorej bude riešený režim tabakových výrobkov s filtrami. Rovnako to platí aj pri právnej úprave týkajúcej sa OZV tabakových výrobkov s filtrami. 
Predkladaný návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentami, ktorými je Slovenská republika viazaná, ako aj v súlade s právom Európskej únie.
Návrh zákona bude mať pozitívne vplyvy na rozpočet verejnej správy, negatívne vplyvy na podnikateľské prostredie, pozitívne sociálne vplyvy, pozitívne vplyvy na životné prostredie a pozitívne vplyvy na služby verejnej správy pre občana. Návrh zákona nebude mať vplyvy na informatizáciu spoločnosti ani vplyvy na manželstvo, rodičovstvo a rodinu.







B. Osobitná časť

K čl. I
K bodu 1 
Legislatívno - technická úprava v súvislosti s doplnením § 75h.

K bodu 2
Legislatívno - technická úprava v súvislosti s doplnením § 75h.

K bodu 3
Ustanovenie určuje povinnosť vzniku koordinačného centra pre prípad, že pre vyhradený prúd odpadu získa autorizáciu viac ako jedna organizácia zodpovednosti výrobcov. 

K bodom 4 až 6
Legislatívno - technická úprava v súvislosti s doplnením § 75h.

K bodu 7
Navrhuje sa ustanovenie požiadaviek a opatrení na predchádzanie vplyvu tabakových výrobkov s filtrami na životné prostredie, najmä na vodné prostredie, na zdravie ľudí, s cieľom znižovať tento vplyv a podporiť prechod na obehové hospodárstvo s inovačnými a udržateľnými obchodnými modelmi, výrobkami a materiálmi.  
Navrhovaná zmena definuje, za akých podmienok, za akým účelom a v akom legislatívnom rámci môže vzniknúť OZV pre tabakové výrobky s filtrami, stanovujú sa práva a povinnosti týmto OZV a celému systému rozšírenej zodpovednosti výrobcov tabakových výrobkov s filtrami. Zároveň sa ustanovujú pravidlá pre zápis a výmaz výrobcu tabakových výrobkov do Registra výrobcov tabakových výrobkov.

K bodom 8 až 16 
Ide o vykonanie zmien v súvisiacich ustanoveniach v nadväznosti na doplnenie legislatívy pre rozšírenú zodpovednosť výrobcov o tabakové výrobky s filtrami. 

K bodu 17
Navrhuje sa prechodným ustanovením zosúladiť povinnosť obce uviesť do súladu všeobecne záväzné nariadenie obce o nakladaní s komunálnymi odpadmi a drobnými stavebnými odpadmi s § 81 ods. 8 písm. l), a to do šiestich mesiacov od uzavretia zmluvy s organizáciou zodpovednosti výrobcov tabakových výrobkov.

K bodom 18 až 20
Legislatívno - technická úprava v súvislosti s rozšírením legislatívy pre rozšírenú zodpovednosť výrobcov o tabakové výrobky s filtrami. 

K bodu 21
Navrhuje sa doplnenie prílohy, ktorá definuje tabakové výrobky s filtrami.


K čl. II
Účinnosť návrhu zákona sa navrhuje od 1. januára 2026.
